Asko Künnap

Asko Künnap (sündinud 6. septembril 1971) on eesti disainer, kirjanik ja kunstnik.

Elukäik 
Asko Künnap on õppinud Miina Härma Gümnaasiumis (1978–1989) ja Tartu Lastekunstikoolis (1980–1984) ning Eesti Kunstiakadeemia tootedisaini ja graafilise disaini eriala (1989–1995) ja Oslo Kunstiakadeemias sisearhitektuuri osakonnas (1991–1992).

Töötanud vabakutselise illustraatori ja disainerina (1992–1994), reklaamiagentuuris ZOOM Ogilvy (1994–2003) ja reklaamiagentuuris Rakett (2003–2014) loovjuhina. Kirjastuse Näo Kirik maine asjur ja disainistuudio Martes Martes loovjuht. Telereklaamide ja turundustöö eest pälvinud rea nominatsioone ja auhindu Aasta Turundusteo (EFFIE) konkursil ja Kuldmuna konkursil.

Looming

Tegevus kujundajana 
On loonud järgnevad logod ja CVI-d: Eesti Vabariik ja kõik Eesti ministeeriumid (2013); Eesti rahvuspargid: Lahemaa, Matsalu, Vilsandi, Soomaa ja Karula (2014); internetiportaal Delfi (1999); Eesti Kirjanduse Infokeskus (2002); Balti Kaitsekonverents ABCD (2010); Eesti Rahvusraamatukogu (2016); Tallinna tehnopark Tehnopol (2010); Hendrikson & Ko (2015) jt.

Kujundanud plaadikatteid Dagö, Lauri Saatpalu, Tõnis Mägi, Villu Veski, Rein Rannapi, Johansonide, Jaan Tätte, Tiit Kikase, Jääääre, JääBoileri, InBoili, Siim Aimla, Eepilise Eesti Orkestri, Svjata Vatra, Liisi Koiksoni, Sven Grünbergi, Urmas Alenderi, Ruja, Bonzo, Kõrsikute, Aapo Ilvese, Tõnu Timmi ja Jaanus Nõgisto, Concerto Contore, Pantokraatori, Dynamite Vikingsi jt plaatidele.

Töötanud koos Jan Kausiga välja kontseptsiooni Eesti kui peakülalise messiboksdele Göteborgi (2007) ja Helsingi (2011) raamatumessidel. Teinud lavakujundusi koostöös Iir Hermeliini ja Heigo Ervin Seppeliga.

Kujundanud ja illustreerinud raamatuid kirjastustele Eestis: Tänapäev, Pegasus, Näo Kirik, Kite, Verb, Maarjamaa, Mustvalge, GO, Tallinna Ülikooli Kirjastus, Kultuurileht jt; Soomes: Arktinen Banaani, Robustos, Savukeidas; Firenze ehtekoolile Alchimia, Itaalia välisministeeriumile jt. Raamatukujunduste eest pälvinud tosinkond Eesti kaunimad raamatud kujundusauhinda ja auhinna Baltikumi kaunim raamat Riia raamatumessil. Eesti Kujundusgraafikute Liidu liige.

Kirjanduslik tegevus 
Asko Künnap on kirjutanud, kujundanud ja kirjastanud raamatud: 
 "Pimeduse vastu" 1999;
 "Kokkusattumuste kaitseks" 2000;
 "Ja sisalikud vastasid" 2003;
 "Kõige ilusam sõda" 2004;
 "Su ööd on loetud" 2008;
 "Mardikate määraja" 2011;
 "Mälestused" 2011;
 "Keravälk koputab tulles" 2019;
 "Minu Riik" 2021;
 "66 luuletust 22 tüdrukule" 2021.

Lisaks ühiskogud koos Karl Martin Sinijärve, Jürgen Rooste, Triin Soometsa, Jan Kausi, Maarja Kangro ja Elo Viidinguga. Oma raamatute ja tekstide eest pälvinud Eesti Kultuurkapitali kirjanduse aastapreemia 2003, Eesti Rahvuskultuurifondi debüüdipreemia 2003 ja Loomingu aastapreemia 2016. Asko Künnap on Eesti Kirjanike Liidu ja PEN-klubi liige.

Asko Künnapi luulet on tõlgitud ja avaldatud inglise, saksa, prantsuse, itaalia, ungari, sloveeni, serbia, rumeenia, araabia, hollandi, norra, rootsi ja soome keeles. Olulisemad antoloogiad: A Fine Line – New Poetry from Eastern & Central Europe, Arc Publications, UK 2004; Tra ansia e finituda – La Nuova Europa dei poeti, Istituto Italiano di Cultura di Budapest, HU / IT 2005; New European Poets, Graywolf Press, USA 2008. Soomekeelse koondkogu Yösi ovat luetut tõlkija Hannu Oittinen pälvis Eesti Kultuurkapitali tõlkepreemia 2015.

Esinenud festivalidel: Edinburgh Festival, UK; Cheltenham Festival, UK; Ledbury Poetry Festival, UK; Young Euro Classic, Berlin, DE; Transpoesie, Bruxelles, BE; Medana,SI; Vilenica, Ljubljana, SI, Baltoscandal, EE, HeadRead, EE, Prima Vista EE, Jazzkaar, EE ja mujal. Osalenud luuleturneedel USAs, Inglismaal, Saksamaal ja Soomes, esinenud Göteborgi, Helsingi, Turu ja Londoni raamatumessidel.

Künnapi kirjastus Näo Kirik kirjastab peamiselt kaasaegset luulet. Koostöö autoritega: Hasso Krull, Karl Martin Sinijärv, Jürgen Rooste, Elo Viiding, Triin Soomets, Jan Kaus, Vahur Afanasjev, Veronika Kivisilla, Kaur Riismaa, Kristiina Ehin, Maarja Kangro, Lauri Saatpalu, Hannu Oittinen, Liina Tammiste, Kaarel B. Väljamäe, Reijo Roos. 

Kirjutanud filmi-, kirjandus- ja kunstiarvustusi ajalehtedele ja kultuuriajakirjadele.

Tõlkinud inglise, saksa ja soome keelest luulet, sh Pentti Saarikoski luulekogu "Ei lepi lõpuga" 1968, koondkogu "Luuletused" osana (Eesti Kultuurkapitali tõlkepreemia nominent 2012) ja Paavo Haavikko luulekogu "Kümme luuletust" aastast 1966, koondkogu "Kogutud luuletused" osana, EKSA 2021.

Kujutav kunst 
Asko Künnap on teostanud end fotos, videos, õlimaalis, siiditrükis, pliiatsijoonistuses, digigraafikas ja digikollaažis. Isikunäitused: Pimeduse vastu, Tartus ja Tallinnas 1998; Kokkusattumuste kaitseks, Tallinnas ja Pärnus 1999; Seni parimad, Riias 2000; Sõnade ja sõnumite testimine, Visbys 2005; Su ööd on loetud, Tallinnas ja Tartus 2008; Ma olen ennast ära tüüdanud, Tallinnas 2018 ja Tartus 2019.

Lauamängud 
Välja mõelnud ja koostöös Priit Isokiga kirjastuses Revaler kujundanud ja kirjastanud lauamängud Saaremaa, Farlander, Levi, Metsa Peremees, Surres kõige rohkem asju, Lotte lauamäng (koos Heiki Ernitsaga), Kalale, Ussisõnad (koos Julia Maria Künnapiga) ja Danse Macabre ning seltskonnakaardimängu Libahundid. Farlander sai 2005 Soomes ja 2006 Rootsis Aasta Mängu nominendiks. Ussisõnad on 2009. aasta enimmüüdud Eesti lauamäng.

Koomiksid ja joonisfilm 
Joonistanud ja kirjutanud nädalalehele Eesti Ekspress koomiksit "Kosmoserotid" 1993, mis on andnud nime Alar Pikkoraineni koomiksile Kosmosemutid, kultuurilehele Sirp koomikseid Ulg 2004 ja Kultuuriminister 2006–2007, joonistab koomiksit Monsieur Le Nez ja Herr Schnabel veiniajakirjale Vine. Koos Kaspar Jancisega multifilm "See viimane sigaret", animafilmide DVD Must lagi 2007, kaas-stsenarist, tausta ja karakterite kunstnik.

Muusika 
Esinenud koos muusikute ja orkestritega Estonian Dream Big Band, Eepiline Eesti Orkester, Siim Aimla, Paul Daniel, Heikki Kalle, Tõnu Timm jt.

Tunnustus 
 2003 Eesti Kultuurkapitali kirjanduse sihtkapitali aastapreemia ("Ja sisalikud vastasid")
 2003 Eesti Rahvuskultuurifondi debüüdipreemia ("Ja sisalikud vastasid")
 2016 Loomingu aastapreemia (luule)

Isiklikku 
Elab ja tegutseb peamiselt Tallinnas. Künnap loeb, kõnnib, joonistab labürinte ja salakirju, vaatab unenägusid. Telekat ta ei vaata, kommentaariume ei loe, poliitilistesse ega usulistesse organisatsioonidesse ei kuulu.

Välislingid

Asko Künnapi koduleht
ELIC. Ülevaade Asko Künnapi kirjanduslikust loomingust ja tekstide näiteid
LYRICLINE. Listen to the Poet: Asko Künnap

Arvamuslood ja usutlused 
Asko künnap. Kirjanik loeb. Looming, september 2021
Asko Künnap: Tagasi tähele nimega Maa. Eesti Ekspress, 28. veebruar 2013
Asko Künnap: Kuuldused raamatute surmast on tugevasti liialdatud. Looming nr 2, 2015
Asko Künnap: Mõtlemisvõime restart. Kuidas koolitada pahaksläinud ametnikke. Eesti Ekspress, 10. august 2012
Asko Künnap tegi riigile liiga moodsa logo. Eesti Ekspress, 31. märts 2012
Eesti reklaamimaastik on anekdootide lõksus. Eesti Päevaleht, 20. märts 2010
Asko Künnap: luuleta, aga ära valeta! Eesti päevaleht, 8. september 2008
Sihipäraselt laisk? Eesti Ekspress, 10. aprill 2003

Avalikke esinemisi 
Künnap, Kivi, Cullen / Asko Künnap & Memento Mori. Kassisaba Kevadpäev 2016
Asko Künnap / Siim Aimla. Kõige lõpus oled sina. Jüri Üdi Klubi / ETV
Asko Künnap / Siim Aimla. Jalutu Jumal. Jüri Üdi Klubi / ETV
Asko Künnap / Heikki Kalle / Tõnu Timm. Järjest raskem on sind armastada. Cabaret Interruptus:

Eesti luuletajad
Eesti karikaturistid
Miina Härma Gümnaasiumi vilistlased
Sündinud 1971